Tõnis Kõiv  Aitäh, lugupeetud juhataja! Austatud Riigikohtu esimees! Kõigepealt lubage tänada sisuka ja huvitava ettekande eest! Tuleb öelda - nagu tavaliselt see ettekanne teil selline on. Minu küsimus on ettekande selle osa kohta, mis puutub mõistlikku menetlusaega. Siin käis  värskelt meediast läbi uudis, et Riigikohus oli sunnitud ühe asja tagasi saatma madalama astme kohtule seetõttu, et üks kohtunikest, kes oli otsuse teinud, oli jätnud allkirja otsusele alla panemata. Paratamatult tekib sellega seoses mõtteid kohtuniku vastutusest või kogu tehnilise personali vastutusest ja kõigest. Isegi mitte mõeldes konkreetse juhtumi peale, vaid laiemalt, mis te arvate, kuidas sellised juhtumid kasvatavad või kahandavad kohtumõistmise autoriteeti ja mida peaks selliste juhtumite  vältimiseks teisiti tegema? Aitäh!